b"\n_START_ARTICLE_\nAtenska vojvodina\n_START_SECTION_\nUstanovitev\n_START_PARAGRAPH_\nPo \xc4\x8detrti kri\xc5\xbearski vojni je nepomembna burgundijska plemi\xc5\xa1ka dru\xc5\xbeina de la Roche obnovila Atene, ki naj bi postale prestolnica evropskega vite\xc5\xa1tva.  Prvi atenski vojvoda je bil Oton de la Roche, burgundijski vitez in udele\xc5\xbeenec \xc4\x8detrte kri\xc5\xbearske vojne. Naslov atenskega vojvode je nosil od same ustanovitve vojvodine leta 1204, \xc4\x8deprav je bil naslov uradno podeljen  \xc5\xa1ele leta 1260. Sam sebe je imenoval  \xc2\xbbgospodar Aten\xc2\xab\xc2\xa0 (latinsko Dominus Athenarum, francosko Sire d'Athenes), lokalni Grki pa so ga imenovali \xc2\xbbVeliki gospod\xc2\xab\xc2\xa0(gr\xc5\xa1ko  \xce\x9c\xce\xad\xce\xb3\xce\xb1\xcf\x82 \xce\x9a\xcf\x8d\xcf\x81\xce\xb7\xcf\x82,  megas kyris) ali skraj\xc5\xa1ano \xc2\xbbmegaskyr\xc2\xab. Naslov megaskyr so za naslavljanje atenskih vojvod kasneje uporabljali tudi Franki._NEWLINE_Atenska vojvodina je bila prvotno vazalna dr\xc5\xbeava Solunskega kraljestva, ko je leta 1224 Solun osvojil epirski despot Teodor, pa  je postala vazalna dr\xc5\xbeava Kne\xc5\xbeevine Ahaje. Vojvodina je obsegala polotok Atika in del Tesalije, vendar v Tesaliji meja s Solunskim kraljestvom in kasneje Epirskim despotatom nikoli ni bila natan\xc4\x8dno dolo\xc4\x8dena. Egejski otoki pred Atiko so bili uradno v posesti Bene\xc5\xa1ke republike, v resnici pa so bili pod oblastjo latinskega Gospostva Negroponte na otoku Evboja. Sede\xc5\xbe atenskih vojvod je bil na atenski Akropoli._NEWLINE_Leta 1308 je dru\xc5\xbeina de la Roche vojvodino prepustila dru\xc5\xbeini Brienn. Del dru\xc5\xbeine de la Roche vrnil v Francijo, drugi pa so se naselili v vzhodnem delu Atike. Njihovi potomci, dru\xc5\xbeina Papavasileu, ima \xc5\xa1e vedno v lasti velik del posesti, ki je bil neko\xc4\x8d v lasti de la Rochev.\n_START_SECTION_\nOblast Kataloncev\n_START_PARAGRAPH_\nVojvodino je leta 1308 prevzel Valter V. Briennski, ki ga je izvolil atenski parlament. Valter je po prihodu na oblast najel Katalonsko kompanijo, dru\xc5\xa1\xc4\x8dino svobodnih voja\xc5\xa1kih najemnikov, ki jo je v zgodnjem 14. stoletju ustanovil Roger de Flor, da bi se bojevala proti bizantinskima nasledstvenima dr\xc5\xbeavama Epirju in Nikeji. Leta 1311 je hotel Valter Katalonce prevarati in pobiti,  vendar so ga Katalonci v bitki pri Halmirosu ubili in prevzeli oblast v Atenah. Uradni jezik vojvodine ja  postala katalon\xc5\xa1\xc4\x8dina, francosko in bizantinsko zakonodajo pa je zamenjala katalonska._NEWLINE_Valterjev sin Valter VI. Briennnski zahteval vrnitev vojvodine, vendar so mu Katalonci priznali oblast samo v Argosu in Navplionu. _NEWLINE_Katalonci so za atenske suverene priznavali sicilske kralje, ki so zatem vojvodino kot apana\xc5\xbeo pogosto prepu\xc5\xa1\xc4\x8dali svojim mlaj\xc5\xa1im sinovom ali zanjo imenovali generalne vikarje. _NEWLINE_Leta 1318/1319 je Katalonska kompanija osvojila Siderokastron v ju\xc5\xbeni Tesaliji, ustanovila Vojvodino Neopatras in jo priklju\xc4\x8dila Atenam. Severni del Tesalije so leta 1337 osvojili Srbi.\n_START_SECTION_\nNazadovanje in padec\n_START_PARAGRAPH_\nLeta 1379 je Tebe in del Neopatrasa osvojila Navarrska kompanija, ki je bila v slu\xc5\xbebi cesarja  Jakoba de Bauxa. Drugi del Neopatrasa in Atiko so zasedli Aragonci. Aragonci so vladali samo od leta 1381 do leta 1388, ko je Atene kupila dru\xc5\xbeina  Acciaioli iz Firenc, Neopatras pa je ostal zaseden do leta 1390.  Od leta 1395 do 1402 so vojvodini vladali Bene\xc4\x8dani._NEWLINE_Leta 1444 so Atenci postali podlo\xc5\xbeniki morejskega despota in naslednika bizantinskega prestola  Konstantina XI. Paleologa, ki je vladal do leta 1456, ko je ostanke vojvodine osvojil sultan Mehmed II. Osvajelec. Naslov \xe2\x80\xb3Vojvoda Aten in Neopatrasa\xe2\x80\xb3 so kljub osmanski zasedbi  \xc5\xa1e naprej nosili kralji Aragonije in preko njih vse do danes \xc5\xa1panski kralji.\n_START_SECTION_\nLatinska cerkev v Atenski vojvodini\n_START_PARAGRAPH_\nV Atenah je bil pred frankovsko zasedbo sede\xc5\xbe nad\xc5\xa1kofije, ki je spadala h konstantinopelskemu patriarhatu. Nad\xc5\xa1kofija je imela enajst \xc5\xa1kofij in ni bila kdove kako pomembna, saj je bila po pomembnosti v cesarstvu \xc5\xa1ele na osemindvajsetem mestu. Med njenimi najbolj znanimi nad\xc5\xa1kofi  je bil Mihael Honiates (1140-1120), ki je bil atenski nad\xc5\xa1kof od leta 1175 do padca Konstantinopla leta 1204. _NEWLINE_S prihodom latincev se organizacija nad\xc5\xa1kofije ni bistveno spremenila. Pape\xc5\xbe Inocenc III. je imenoval novega (latinskega) nad\xc5\xa1kofa, ki je imel enake pristojnosti kot njegov gr\xc5\xa1ki predhodnik.  V nad\xc5\xa1kofiji so vpeljali pari\xc5\xa1ke obi\xc4\x8daje, vendar zaradi odmaknjenosti Aten ni \xc5\xbeelel oditi tja noben duhovnik. Partenon, neko\xc4\x8d gr\xc5\xa1ki tempelj, posve\xc4\x8den boginji Ateni in kasneje gr\xc5\xa1ka pravoslavna cerkev  Theotokos Atheniotissa, je postal cerkev svete Marije Atenske. Gr\xc5\xa1ka pravoslavna cerkev je postala podtalna organizacija, ki ni imela uradne odobritve vladajo\xc4\x8dih latinskih oblasti. Gr\xc5\xa1ki duhovniki v 12. stoletju \xc5\xbee pred prihodom latincev niso bili kdove kako izobra\xc5\xbeeni, pod latinsko dominacijo pa se je njihova izobra\xc5\xbeenost \xc5\xa1e poslab\xc5\xa1ala._NEWLINE_Znan in uspe\xc5\xa1en atenski nad\xc5\xa1kof je bil Katalonec Antonio Ballester_NEWLINE_V Atensko vojvodino je spadala tudi nad\xc5\xa1kofija s sede\xc5\xbeem v Tebah, ki ni imela nobene \xc5\xa1kofije.  Tebanska nad\xc5\xa1kofija je imela po preselitvi prestolnice iz Aten v Tebe mnogo ve\xc4\x8djo politi\xc4\x8dno vlogo kot atenska. Med vladanjem Kataloncev se je atenska nad\xc5\xa1kofija raz\xc5\xa1irila na trinajst \xc5\xa1kofij, od katerih so bile v sami vojvodini samo tri. Polo\xc5\xbeaje atenskih in tebanskih nad\xc5\xa1kofov so vse do 14. stoletja zasedali izklju\xc4\x8dno Francozi in Italijani, zatem pa so se za\xc4\x8deli med njimi pojavljati tudi Katalonci in Aragonci. Od leta 1366 do 1380 je bil tebanski nad\xc5\xa1kof  slavni humanist in vpliven gr\xc5\xa1ki u\xc4\x8denjak Simon Atumano."